Qirg‘iziston prezidenti matbuot xizmatining rahbari pora olish uchun tovlamachilik bilan shug‘ullanganlikda gumon qilinib hibsga olindi

Qirg‘iziston prezidentining matbuot xizmati rahbari Nurgazi Anarkulov pora olish uchun tovlamachilik qilgani uchun hibsga olindi. Bu haqda Qirg‘iziston davlat milliy xavfsizlik qo‘mitasiga tayanib “TASS” xabar berdi.

“Nurgazi Anarkulov egallab turgan lavozimidagi vakolatlarini suiiste’mol qilib, boylik orttirish maqsadida tovlamachilik yo‘li bilan davlat amaldori lavozimiga joylashtirib qo‘yishni va’da qilib, nomzoddan katta miqdorda pora olgan”, – deyiladi xabarda.
Davlat milliy xavfsizlik qo‘mitasining Korrupsiyaga qarshi kurash xizmati bergan ma’lumotlarga ko‘ra, matbuot kotibi davlat hokimiyati organlari faoliyatidagi korrupsiyaga oid holatlarni aniqlash, ogohlantirish va bartaraf qilish bo‘yicha amalga oshirilayotgan ishlar doirasida ushlangan.

Gumonlanuvchiga nisbatan pora olish uchun tovlamachilik qilish haqidagi modda bo‘yicha sudgacha surishtiruv-tergov ishlari boshlangan.
Anarkulov 2020-yil kuzida Qirg‘iziston prezidentining matbuot xizmatining rahbari lavozimiga tayinlangan edi.
Avval 2018–2020-yillar davomida Qirg‘iziston Vazirlar mahkamasini boshqargan Muhammadkaliy Abilgaziyevning hibsga olingani va sud qaroriga ko‘ra 2021-yil 26-martga qadar qamoqda ushlab turilishi haqida xabar berilgandi. Undan oldin Qirg‘iziston Milliy xavfsizlik qo‘mitasi sobiq rahbari Abdil Segizbayev hibsga olingan.